റബാഡ കരുത്തില് ഇംഗ്ളണ്ടിനെ തോല്പ്പിച്ചിട്ടും ലോകകപ്പില് നിന്ന് പുറത്തായി ദക്ഷിണാഫ്രിക്ക ഓസ്ട്രേലിയ സെമിയില് ഷാര്ജ: കഗീസോ റബാഡയുടെ ഹാട്രിക് നേട്ടം ദക്ഷിണാഫ്രിക്കയെ തുണച്ചില്ല. സെമി പ്രവേശനത്തിന് നിര്ണായകമായ മത്സരത്തില് തങ്ങളുയര്ത്തിയ 190 റണ്സ് വിജയലക്ഷ്യത്തിനെതിരെ ബാറ്റ് ചെയ്ത ഇംഗ്ളണ്ടിനെ 131ന് മുന്പ് പുറത്താക്കാന് കഴിയാതെ വന്നതോടെ ടി20 ലോകകപ്പില് നിന്ന് ദക്ഷിണാഫ്രിക്ക നിര്ഭാഗ്യകരമായി പുറത്തായി. എന്നാല് മത്സരത്തില് 10 റണ്സിന് ദക്ഷിണാഫ്രിക്ക വിജയിച്ചു. വെസ്റ്റിന്റീസിനെ തോല്പ്പി്ച്ചതോടെ നെറ്റ് റണ്റേറ്റിന്റെ ബലത്തില് ഇംഗ്ളണ്ടിനൊപ്പം ഓസ്ട്രേലിയ സെമി ഫൈനലില് പ്രവേശിച്ചു. ദക്ഷിണാഫ്രിക്കയ്ക്ക് വേണ്ടി ടി20 ലോകകപ്പില് ഒരു ബൗളര് നേടുന്ന ആദ്യ ഹാട്രിക് ആയി റബാഡയുടേത്. നാല് ഓവറുകളില് 48 റണ്സ് വഴങ്ങി റബാഡ 4 വിക്കറ്റുകള് നേടി. മികച്ച ബൗളിംഗിന്റെ ബലത്തില് ഇംഗ്ളണ്ടിനെ 10 റണ്സിന് ദക്ഷിണാഫ്രിക്ക പരാജയപ്പെടുത്തി. ആദ്യം ബാറ്റ് ചെയ്ത ദക്ഷിണാഫ്രിക്ക റാസി വാന് ഡെര് ഡസന് 94, എയ്ഡന് മാര്ക്റാം52 എന്നിവരുടെ ബാറ്റിംഗ് മികവിലാണ് മികച്ച സ്കോര് നേടിയത്. എട്ട് വിക്കറ്റ് നഷ്ടത്തില് 189 റണ്സാണ് ദക്ഷിണാഫ്രിക്ക നേടിയത്. മറുപടി ബാറ്റിംഗില് ജെയ്സണ് റോയ് കാലിന് പരിക്കേറ്റ് മടങ്ങി. ജോസ് ബട്ലര് 26, മൊയീന് അലി37, ദാവീദ് മലാന്33, ലിയാം ലിവിംഗ്സ്റ്റണ് 28 എന്നിവര് നന്നായി ബാറ്റ് ചെയ്തു. എന്നാല് റബാഡയുടെ അവസാന ഓവറിലെ ഹാട്രിക് ഇംഗ്ളണ്ട് കുതിപ്പിനെ 10 റണ്സ് അകലെ വച്ച് തടഞ്ഞു. മത്സരത്തില് പരാജയപ്പെട്ടെങ്കിലും ഗ്രൂപ്പില് ഒന്നാമന്മാരായാണ് ഇംഗ്ളണ്ട് സെമിയില് പ്രവേശിച്ചത്. മികച്ച ബാറ്റിംഗ് പ്രകടനത്തിന് റാസി വാന് ഡെര് ഡസന് മാന് ഓഫ് ദി മാച്ചായി തിരഞ്ഞെടുക്കപ്പെട്ടു.